Runólfur Pálsson, forstjóri Landspítalans, áformar að uppræta kynferðislega áreitni og mismunun á spítalanum. Könnun meðal almennra lækna sýndi að 17 prósent höfðu orðið fyrir kynferðislegri áreitni. Forstjórinn segir ekki þol fyrir óviðeigandi samskiptum.
Runólfur Pálsson, nýráðinn forstjóri Landspítalans, segir í viðtali við Læknablaðið, að skýra þurfi verkferla og fara í fyrirbyggjandi aðgerðir. Könnunin sýndi líka að 19 prósent hefðu orðið fyrir kynbundinni mismunun. Segir hann að þessar niðurstöður séu í takt við erlendar rannsóknir. Könnunin var gerð meðal almennra lækna, sem eru ungu læknarnir á spítalanum.
Það hefur skapast mikil umræða í tengslum við #metoo, bæði hér sem annars staðar, og þá hefur nú verið áberandi að þessi menning innan spítalans eða hluti af henni hefur verið háttsemi sem er ekki æskileg og jafnvel óviðeigandi.
Þetta er ekki bara kynbundin mismunun eða áreitni, þetta eru líka óviðeigandi samskipti. Verið að hunsa fólk jafnvel í faglegri umræðu og skamma í staðinn fyrir að styðja og svo framvegis. Það er eitthvað sem við þurfum að lagfæra því við höfum ekki þol gagnvart þessu.
Runólfur bendir á að fáir þolendur hafi sótt sér aðstoð eða stuðning. Þetta hafi þrifist vegna þöggunarmenningar og valdaójafnvægis.
Læknar sem eru að hefja sinn feril eru háðir sínum leiðbeinendum og eldri kollegum þannig að þetta er eitthvað sem því miður hefur tíðkast innan sjúkrahúsa og við verðum að uppræta það.
Landspítalinn á að vera góður vinnustaður. Fólki á að líða vel og þetta er liður í því að tryggja það.

Könnun meðal almennra lækna á Landspítalnum sýnir að 17 prósent þeirra hafi orðið fyrir kynferðislegri áreitni. Nýr forstjóri segir ekki þol fyrir slíkri hegðun.